Document ID: 32006R0884

ΚΑΝΟΝΙΣΜΌΣ (ΕΚ) αριθ. 884/2006 της ΕΠΙΤΡΟΠΉΣ
της 21ης Ιουνίου 2006
για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά τη χρηματοδότηση των παρεμβάσεων του ΕΓΤΕ και τη λογιστική καταχώριση των ενεργειών δημόσιας αποθεματοποίησης από τους οργανισμούς πληρωμών των κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα εγγυήσεων (1), και ιδίως το άρθρο 9,
τον κανονισμό (ΕΚ) αριθ. 1290/2005 του Συμβουλίου της 21ης Ιουνίου 2005, για τη χρηματοδότηση της κοινής γεωργικής πολιτικής (2), και ιδίως για το άρθρο 42,
Εκτιμώντας τα ακόλουθα:
(1)
Η χρηματοδότηση των μέτρων παρέμβασης που αποσκοπούν στη ρύθμιση των γεωργικών αγορών, σύμφωνα με το άρθρο 3 παράγραφος 1 στοιχείο β) του κανονισμού (ΕΚ) αριθ. 1290/2005 εξασφαλίζεται από την Κοινότητα υπό τους όρους που καθορίζονται από τη γεωργική νομοθεσία του οικείου τομέα. Όσον αφορά τα μέτρα παρέμβασης υπό μορφή δημόσιας αποθεματοποίησης, το άρθρο 4 του κανονισμού (ΕΟΚ) αριθ. 1883/78 προέβλεπε ότι το χρηματοδοτούμενο ποσό από την Κοινότητα καθορίζεται από τους ετήσιους λογαριασμούς οι οποίοι τηρούνται από τους οργανισμούς πληρωμών. Ο κανονισμός αυτός καθόρισε επίσης τους κανόνες και τους όρους που διέπουν τους εν λόγω λογαριασμούς. Μετά τη θέσπιση του Ευρωπαϊκού Γεωργικού Ταμείου Εγγυήσεων (ΕΓΤΕ) που αντικατέστησε το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα εγγυήσεων, είναι σκόπιμο να προβλεφθούν οι αντίστοιχες λεπτομέρειες εφαρμογής.
(2)
Τα μέτρα παρέμβασης, υπό τη μορφή δημόσιας αποθεματοποίησης μπορούν να χρηματοδοτούνται μόνον εφόσον οι σχετικές δαπάνες διενεργήθηκαν από τους ορισθέντες από τα κράτη μέλη οργανισμούς πληρωμών, σύμφωνα με το άρθρο 10 του κανονισμού (ΕΚ) αριθ. 1290/2005. Πάντως, σύμφωνα με το άρθρο 6 παράγραφος 1, δεύτερο εδάφιο του εν λόγω κανονισμού, η εκτέλεση των καθηκόντων που αφορούν ιδίως στη διαχείριση ή τον έλεγχο των μέτρων παρέμβασης, εξαιρουμένης της καταβολής των ενισχύσεων, μπορεί να γίνεται κατ’ ανάθεση. Τα καθήκοντα αυτά πρέπει επίσης να δύναται να διεκπεραιώνονται μέσω πολλών οργανισμών πληρωμών. Είναι επίσης σκόπιμο να προβλεφθεί ότι η διαχείριση ορισμένων μέτρων δημόσιας αποθεματοποίησης μπορεί να ανατίθεται σε δημόσιους ή ιδιωτικούς φορείς, υπό την ευθύνη του οργανισμού πληρωμών. Είναι συνεπώς σκόπιμο να διευκρινιστεί η έκταση της ευθύνης που υπέχουν, στο πεδίο αυτό, οι οργανισμοί πληρωμών, να διευκρινιστούν οι υποχρεώσεις τους και να καθοριστεί, υπό ποιες προϋποθέσεις και σύμφωνα με ποιους κανόνες μπορεί να ανατίθεται περαιτέρω, σε δημόσιους ή ιδιωτικούς φορείς, η διαχείριση ορισμένων μέτρων δημόσιας αποθεματοποίησης. Στην περίπτωση των ιδιωτικών φορέων, είναι επίσης σκόπιμο να προβλεφθεί ότι οι φορείς αυτοί υποχρεούνται να ενεργούν εντός του πλαισίου συμβάσεων ανάθεσης, με βάση τις προσδιοριζόμενες στον παρόντα κανονισμό υποχρεώσεις και γενικές αρχές.
(3)
Η φύση των δαπανών σχετικά με τα μέτρα παρέμβασης υπό μορφή δημόσιας αποθεματοποίησης είναι δυνατόν να διαφέρει. Είναι συνεπώς αναγκαίο να διευκρινιστεί, για κάθε κατηγορία πράξεων, ποιες είναι οι δαπάνες εκείνες που μπορούν να τύχουν κοινοτικής χρηματοδότησης, και ιδίως υπό ποιες προϋποθέσεις μπορούν να καλύπτονται οι δαπάνες αυτές, με τον καθορισμό των όρων επιλεξιμότητας και των λεπτομερειών υπολογισμού των δαπανών αυτών. Στο πλαίσιο αυτό, είναι ιδίως σκόπιμο να διευκρινιστεί σε ποιες περιπτώσεις οι δαπάνες αυτές πρέπει να λαμβάνονται υπόψη με βάση τα στοιχεία που όντως διαπιστώνονται από τους οργανισμούς πληρωμών ή σε κατ’ αποκοπή βάσεις, προσδιοριζόμενες από την Επιτροπή.
(4)
Για να μπορούν τα κράτη μέλη που δεν ανήκουν στη ζώνη ευρώ να πραγματοποιούν ενοποίηση των δαπανών και των εξόδων τους σε εθνικό νόμισμα και σε ευρώ, υπό εναρμονισμένους όρους, είναι αναγκαίο να προβλεφθούν οι όροι υπό τους οποίους καταχωρούνται στους λογαριασμούς τους οι πράξεις δημόσιας αποθεματοποίησης, όπως και η εφαρμοστέα τιμή συναλλάγματος.
(5)
Για τον προσδιορισμό του ποσού της κοινοτικής χρηματοδότησης που αφορά στις δαπάνες δημόσιας αποθεματοποίησης, λαμβανομένης υπόψη της ιδιαίτερα διαφορετικής φύσης των σχετικών μέτρων, όπως και της απουσίας ομοιογενών γενεσιουργών γεγονότων, είναι σκόπιμο να προσδιοριστεί ένα ενιαίο γενεσιουργό γεγονός, με βάση λογαριασμούς που καταρτίζονται και τηρούνται από τους οργανισμούς πληρωμών, στους οποίους χρεώνονται και πιστώνονται αντιστοίχως τα διάφορα στοιχεία των εξόδων και εσόδων που διαπιστώνονται από τους οργανισμούς πληρωμών.
(6)
Σύμφωνα με το άρθρο 6 του κανονισμού (ΕΚ) αριθ. 883/2006 της Επιτροπής της 21ης Ιουνίου 2006 για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά την τήρηση των λογαριασμών των οργανισμού πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του ΕΓΤΕ και του ΕΓΤΑΑ (3) για να επιτύχουν την πληρωμή των δαπανών δημόσιας αποθεματοποίησης, οι οργανισμοί πληρωμών οφείλουν να αναγράφουν στη δήλωση δαπανών την οποία υποβάλλουν τις αξίες και τα ποσά που έχουν εγγράψει στη διάρκεια του μηνός που έπεται αυτού στον οποίο αναφέρονται οι πράξεις δημόσιας αποθεματοποίησης. Για την ομαλή διεξαγωγή της διαδικασίας αυτής, είναι σκόπιμο να προσδιοριστούν οι συνθήκες υπό τις οποίες κοινοποιούνται στην Επιτροπή οι πληροφορίες που είναι αναγκαίες για τον υπολογισμό των εξόδων και δαπανών.
(7)
Από τη λογιστική των δημοσίων αποθεμάτων που διατηρούνται στο πλαίσιο της παρέμβασης πρέπει να μπορεί να προσδιορίζεται το ποσό της κοινοτικής χρηματοδότησης και παράλληλα να εξακριβώνεται η κατάσταση των αποθεμάτων των προϊόντων που έχουν τεθεί υπό το καθεστώς παρέμβασης. Είναι σκόπιμο να προβλέπεται προς το σκοπό αυτό ότι οι οργανισμοί πληρωμών πρέπει να τηρούν κατά τρόπο διακριτό λογιστική αποθήκης και οικονομικές καταστάσεις που θα περιλαμβάνουν τα στοιχεία τα οποία είναι αναγκαία για την παρακολούθηση των αποθεμάτων και για τη διαχείριση της χρηματοδότησης των εσόδων και εξόδων που προκύπτουν από τα μέτρα παρέμβασης δημόσιας αποθεματοποίησης.
(8)
Η λογιστική καταχώρηση εκ μέρους των οργανισμών πληρωμών των στοιχείων που αφορούν τις ποσότητες, τις αξίες και με ορισμένους μέσους όρους, είναι υποχρεωτική. Εντούτοις, ορισμένες πράξεις ή δαπάνες δεν πρέπει να λαμβάνονται υπόψη εξαιτίας ορισμένων περιστάσεων ή πρέπει να λαμβάνονται υπόψη σύμφωνα με ειδικούς κανόνες. Προς αποφυγή διαφορετικής μεταχείρισης και προκειμένου να διασφαλιστεί η προστασία των δημοσιονομικών συμφερόντων της Κοινότητας, πρέπει να διευκρινιστούν οι εν λόγω περιπτώσεις και περιστάσεις, καθώς και οι λεπτομέρειες καταχώρησής τους.
(9)
Η ημερομηνία διενέργειας της καταχώρησης των διαφόρων στοιχείων δαπανών και εισπράξεων που είναι εγγενή στα μέτρα παρέμβασης δημόσιας αποθεματοποίησης εξαρτάται από τη φύση των σχετικών πράξεων και μπορεί να προσδιοριστεί στο πλαίσιο της ισχύουσας γεωργικής νομοθεσίας του οικείου τομέα. Στο πλαίσιο αυτό, ενδείκνυται να καθιερωθεί ένας γενικός κανόνας που θα προβλέπει ότι η καταχώρηση των στοιχείων αυτών γίνεται την ημερομηνία της υλικής πράξης, που απορρέει από το μέτρο παρέμβασης, και των ιδιαίτερων περιστάσεων που πρέπει να ληφθούν υπόψη.
(10)
Δυνάμει της γενικής ευθύνης που φέρουν οι οργανισμοί πληρωμών πρέπει να προβαίνουν τακτικά και περιοδικά στον έλεγχο των αποθεμάτων προϊόντων υπό το καθεστώς παρέμβασης. Προκειμένου να διασφαλιστεί η ομοιόμορφη εφαρμογή της υποχρέωσης αυτής από όλους τους οργανισμούς πληρωμών, είναι σκόπιμο να προβλεφθούν αφενός η περιοδικότητα και, αφετέρου, οι εφαρμοστέες στους ελέγχους και στις απογραφές γενικές αρχές.
(11)
H αποτίμηση των ενεργειών που αφορούν τη δημόσια αποθεματοποίηση εξαρτάται επίσης από τη φύση των εν λόγω ενεργειών και μπορεί να καθορίζεται στο πλαίσιο της ισχύουσας γεωργικής νομοθεσίας του οικείου τομέα. Είναι συνεπώς σκόπιμο να θεσπιστεί ένας γενικός κανόνας σύμφωνα με τον οποίο, η αξία των αγορών και των πωλήσεων ισούται με το άθροισμα των πληρωμών ή των εισπράξεων που έχουν ή πρόκειται να πραγματοποιηθούν για τις υλικές ενέργειες, όπως και να προβλεφθούν οι ειδικοί κανόνες ή ιδιαίτερες περιπτώσεις που πρέπει να λαμβάνονται υπόψη.
(12)
Είναι σκόπιμο να θεσπιστούν η μορφή και το περιεχόμενο των εγγράφων, των οποίων η κοινοποίηση απαιτείται δυνάμει των μέτρων παρέμβασης δημόσιας αποθεματοποίησης, καθώς και οι όροι και τρόποι διαβίβασης ή τήρησης των εν λόγω εγγράφων από τα κράτη μέλη. Για λόγους συνεκτικότητας με τους κανόνες που έχουν καθοριστεί στα άλλα πεδία που αφορά η χρηματοδότηση της κοινής γεωργικής πολιτικής, οι προβλεπόμενες από τον παρόντα κανονισμό κοινοποιήσεις και ανταλλαγές πληροφοριών πρέπει να πραγματοποιούνται υπό τους όρους και σύμφωνα με τις λεπτομέρειες που καθορίζονται στο άρθρο 18 του κανονισμού αριθ. 883/2006.
(13)
Τα μέτρα που λαμβάνονται βάσει του παρόντος κανονισμού αντικαθιστούν τις διατάξεις των κανονισμών (ΕΟΚ) αριθ. 411/88 της Επιτροπής της 12ης Φεβρουαρίου 1988 σχετικά με τη μέθοδο και το επιτόκιο που πρέπει να εφαρμοσθούν για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση (4), (ΕΟΚ) αριθ. 1643/89 της Επιτροπής της 12ης Ιουνίου 1989 περί καθορισμού των κατ’αποκοπή ποσών που χρησιμοποιούνται στη χρηματοδότηση των υλικών εργασιών που προκύπτουν από τη δημόσια αποθεματοποίηση των γεωργικών προϊόντων (5), (ΕΟΚ) αριθ. 2734/89 της Επιτροπής της 8ης Σεπτεμβρίου 1989 περί των στοιχείων που λαμβάνονται υπόψη για τον καθορισμό των δαπανών βάσει του άρθρου 37 παράγραφος 2 του κανονισμού (ΕΟΚ) αριθ. 822/87 του Συμβουλίου και που χρησιμοποιούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων (6), (ΕΟΚ) αριθ. 3492/90 του Συμβουλίου της 27ης Νοεμβρίου 1990 για τον καθορισμό των στοιχείων που λαμβάνονται υπόψη στους ετήσιους λογαριασμούς για τη χρηματοδότηση των μέτρων παρεμβάσεως με τη μορφή δημόσιας αποθεματοποίησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (7), (ΕΟΚ) αριθ. 3597/90 της Επιτροπής της 12ης Δεκεμβρίου 1990 σχετικά με τους κανόνες λογιστικής καταχώρησης για τα μέτρα παρέμβασης που συνεπάγεται η αγορά, η αποθεματοποίηση και η πώληση γεωργικών προϊόντων από τους οργανισμούς παρέμβασης (8), (ΕΟΚ) αριθ. 147/91 της Επιτροπής της 22ας Ιανουαρίου 1991 για τον ορισμό και τον καθορισμό των ορίων ανοχής των ποσοτικών απωλειών των γεωργικών προϊόντων που αποθηκεύονται σε δημόσια παρέμβαση (9) και (ΕΚ) αριθ. 2148/96 της Επιτροπής της 8ης Νοεμβρίου 1996 για τον καθορισμό των κανόνων αξιολόγησης και ελέγχου των ποσοτήτων γεωργικών προϊόντων που περιλαμβάνονται στα αποθέματα δημόσιας παρέμβασης (10).
(14)
Συνεπώς, πρέπει να καταργηθούν οι κανονισμοί (ΕΟΚ) αριθ. 411/88, (ΕΟΚ) αριθ. 1643/89, (ΕΟΚ) αριθ. 2734/89, (ΕΟΚ) αριθ. 3492/90, (ΕΟΚ) αριθ. 3597/90, (ΕΟΚ) αριθ. 147/91 και (ΕΚ) αριθ. 2148/96.
(15)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής των Γεωργικών Ταμείων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ 1
ΜΕΤΡΑ ΠΑΡΕΜΒΑΣΗΣ ΠΟΥ ΛΑΜΒΑΝΟΥΝ ΤΗ ΜΟΡΦΗ ΠΡΑΞΕΩΝ ΔΗΜΟΣΙΑΣ ΑΠΟΘΕΜΑΤΟΠΟΙΗΣΗΣ
Άρθρο 1
Αντικείμενο
1. Ο παρών κανονισμός προσδιορίζει τους όρους και κανόνες που εφαρμόζονται στη χρηματοδότηση από το Ευρωπαϊκό Γεωργικό Ταμείο Εγγυήσεων (ΕΓΤΕ) των δαπανών που αφορούν τα εν λόγω μέτρα παρέμβασης, στη διαχείριση και στον έλεγχο των ανάλογων ενεργειών από τους οργανισμούς πληρωμών που αναφέρονται στο άρθρο 6 του κανονισμού (ΕΚ) αριθ. 1290/2005, στη λογιστική καταχώριση των δαπανών και αντίστοιχων εσόδων του ΕΓΤΕ, καθώς και στην κοινοποίηση των σχετικών πληροφοριών και εγγράφων στην Επιτροπή.
Άρθρο 2
Ευθύνη και υποχρεώσεις του οργανισμού πληρωμών
1. Οι οργανισμοί πληρωμών διασφαλίζουν, υπ’ ευθύνη τους, τη διαχείριση και τον έλεγχο των συναφών με τα μέτρα παρέμβασης ενεργειών σχετικά με τη δημόσια αποθεματοποίηση, υπό τους όρους που καθορίζονται στο παράρτημα Ι και, ενδεχομένως, από την γεωργική νομοθεσία του οικείου τομέα, ιδίως με βάση τα καθοριζόμενα στο παράρτημα αυτό ελάχιστα ποσοστά ελέγχων.
Οι οργανισμοί πληρωμών δύνανται να αναθέτουν τις αρμοδιότητές τους σε οργανισμούς παρέμβασης οι οποίοι πληρούν τους όρους διαπίστευσης που καθορίζονται στο παράρτημα Ι, σημείο 1.Γ), του κανονισμού (ΕΚ) αριθ. 885/2006 της Επιτροπής (11) ή να παρεμβαίνουν μέσω άλλων οργανισμών πληρωμών.
2. Οι οργανισμοί πληρωμών ή οι οργανισμοί παρέμβασης δύνανται, τηρουμένης της συνολικής ευθύνης τους στο πεδίο της δημόσιας αποθεματοποίησης:
α)
να αναθέτουν τη διαχείριση ορισμένων μέτρων δημόσιας αποθεματοποίησης σε φυσικά ή νομικά πρόσωπα που αναλαμβάνουν την αποθεματοποίηση των γεωργικών προϊόντων παρέμβασης, εφεξής καλούμενα «αποθεματοποιητές». Στην περίπτωση αυτή, η εν λόγω διαχείριση γίνεται υποχρεωτικά στο πλαίσιο συμβάσεων αποθεματοποίησης, με βάση τις προσδιοριζόμενες στο παράρτημα ΙΙ υποχρεώσεις και γενικές αρχές.
β)
να αναθέτουν σε φυσικά ή νομικά πρόσωπα την ανάληψη ορισμένων συγκεκριμένων καθηκόντων που προβλέπονται από τη νομοθεσία του οικείου τομέα.
3. Οι υποχρεώσεις τις οποίες αναλαμβάνουν οι οργανισμοί πληρωμών, στο πεδίο της δημόσιας αποθεματοποίησης, είναι οι εξής:
α)
τήρηση λογιστικής αποθήκης και χρηματοοικονομικής λογιστικής για καθένα από τα προϊόντα που αποτελούν το αντικείμενο μέτρου παρέμβασης δημόσιας αποθεματοποίησης, με βάση τις ενέργειες που πραγματοποιούν στο διάστημα από την 1η Οκτωβρίου ενός έτους μέχρι την 30ή Σεπτεμβρίου του επομένου έτους, εφεξής καλούμενο «λογιστική χρήση»·
β)
τήρηση ενημερωμένου καταλόγου των αποθεματοποιητών με τους οποίους έχουν συνάψει σύμβαση στο πλαίσιο της δημόσιας αποθεματοποίησης. Ο κατάλογος αυτός περιέχει τα στοιχεία αναφοράς τα οποία επιτρέπουν την ακριβή ταυτοποίηση όλων των σημείων αποθεματοποίησης, τις χωρητικότητές τους, τους αριθμούς αναγνώρισης των αποθηκών αποθεματοποίησης, των ψυκτικών θαλάμων ή σιλό, των σχεδίων και κατόψεών τους·
γ)
τήρηση στη διάθεση της Επιτροπής των συμβάσεων τύπων που χρησιμοποιούνται για τη δημόσια αποθεματοποίηση, και των κανόνων που έχουν οριστεί για την ανάληψη της ευθύνης των προϊόντων, την αποθεματοποίηση και την έξοδό τους από τις αποθήκες των αποθεματοποιητών, όπως και των κανόνων που ισχύουν για την ευθύνη των αποθεματοποιητών·
δ)
συγκεντρωτική τήρηση ηλεκτρονικής λογιστικής αποθήκης για τα αποθέματα, αναφερόμενης σε όλους τους τόπους αποθεματοποίησης, σε όλα τα προϊόντα, σε όλες τις ποσότητες και ποιότητες των διαφόρων προϊόντων, με μνεία, για καθένα από αυτά, του βάρους (ενδεχομένως του καθαρού και μεικτού βάρους) ή του όγκου·
ε)
διεξαγωγή όλων των ενεργειών που είναι συναφείς με την αποθεματοποίηση, τη διατήρηση, τις μεταφορές ή τις μεταβιβάσεις των προϊόντων παρέμβασης, σύμφωνα με τις κοινοτικές και εθνικές νομοθετικές ρυθμίσεις, με την επιφύλαξη της ιδίας ευθύνης των αγοραστών, των λοιπών οργανισμών πληρωμών που παρεμβαίνουν στο πλαίσιο μιας ενέργειας ή των ειδικών εντολοδόχων τους·
στ)
διενέργεια, καθόλο το έτος, των ελέγχων στους τόπους αποθεματοποίησης των προϊόντων παρέμβασης. Οι εν λόγω έλεγχοι πραγματοποιούνται κατά μη τακτικά διαστήματα και αιφνιδιαστικά. Εντούτοις, είναι δυνατόν να υπάρξει προειδοποίηση περιορισμένη στο απολύτως αναγκαίο χρονικό διάστημα, υπό τον όρο ότι δεν τίθεται σε κίνδυνο ο σκοπός του ελέγχου. Η προειδοποίηση αυτή δεν μπορεί να υπερβεί τις 24 ώρες, με εξαίρεση δεόντως αιτιολογημένες περιπτώσεις·
ζ)
διενέργεια ετήσιας απογραφής υπό τους καθοριζόμενους στο άρθρο 8 όρους.
Όταν σε ένα κράτος μέλος η διαχείριση των λογαριασμών δημόσιας αποθεματοποίησης για ένα ή περισσότερα προϊόντα πραγματοποιείται από περισσότερους του ενός οργανισμούς πληρωμών, η λογιστική αποθήκης και η χρηματοοικονομική λογιστική, που αναφέρονται στα σημεία α) και δ), ενοποιούνται στο επίπεδο του κράτους μέλους πριν από την κοινοποίηση των αντίστοιχων πληροφοριών στην Επιτροπή.
4. Οι οργανισμοί πληρωμών λαμβάνουν όλα τα μέτρα με σκοπό να εγγυώνται:
α)
την καλή διατήρηση των προϊόντων που αποτελούν το αντικείμενο μέτρων κοινοτικής παρέμβασης. Βεβαιώνονται, τουλάχιστον μια φορά κάθε χρόνο, σχετικά με την ποιότητα των αποθεματοποιημένων προϊόντων·
β)
την τήρηση ακεραίων των αποθεμάτων παρέμβασης.
5. Οι οργανισμοί πληρωμών ενημερώνουν αμελλητί την Επιτροπή σχετικά με:
α)
τις περιπτώσεις στις οποίες η παράταση της περιόδου αποθεματοποίησης ενός προϊόντος είναι ικανή να προκαλέσει υποβάθμιση του προϊόντος αυτού·
β)
τις ποσοτικές απώλειες ή την υποβάθμιση του προϊόντος εξαιτίας φυσικών καταστροφών.
Όταν καταστάσεις που αναφέρονται στο πρώτο εδάφιο, σημεία α) και β) γνωστοποιούνται στην Επιτροπή, εκδίδονται οι κατάλληλες αποφάσεις:
α)
όσον αφορά τις καταστάσεις που αναφέρονται στο σημείο α), σύμφωνα με τη διαδικασία του άρθρου 25 παράγραφος 2 του κανονισμού (ΕΚ) αριθ. 1784/2003 του Συμβουλίου (12) ή, κατά περίπτωση, σύμφωνα με τη διαδικασία που προβλέπεται από το αντίστοιχο άρθρο των λοιπών κανονισμών για την κοινή οργάνωση γεωργικών αγορών·
β)
όσον αφορά τις καταστάσεις που αναφέρονται στο σημείο β), σύμφωνα με τη διαδικασία του άρθρου 41 παράγραφος 2 του κανονισμού (ΕΚ) αριθ. 1290/2005.
6. Οι οργανισμοί πληρωμών αναλαμβάνουν τις χρηματοοικονομικές συνέπειες της κακής διατήρησης του προϊόντος που έχει αποτελέσει το αντικείμενο κοινοτικής παρέμβασης, ιδίως λόγω ακαταλληλότητας των μεθόδων αποθεματοποίησής του. Στις περιπτώσεις που δεν τηρούν τις δεσμεύσεις ή υποχρεώσεις τους, κινείται εις βάρος τους η διαδικασία για την χρηματοοικονομική ευθύνη που υπέχουν, με την επιφύλαξη των προσφυγών κατά του αποθεματοποιητή.
7. Οι οργανισμοί πληρωμών τηρούν διαρκώς προσβάσιμους για τους υπαλλήλους της Επιτροπής και τα εξουσιοδοτημένα από αυτήν πρόσωπα, δια της ηλεκτρονικής οδού ή στην έδρα του οργανισμού πληρωμών, τους λογαριασμούς δημόσιας αποθεματοποίησης και όλα τα έγγραφα, συμβάσεις και δελτία που έχουν συντάξει ή έχουν παραλάβει στο πλαίσιο της παρέμβασης.
8. Οι οργανισμοί πληρωμών κοινοποιούν:
α)
μετά από αίτηση της Επιτροπής, τα έγγραφα και τις πληροφορίες που αναφέρονται στην παράγραφο 7 όπως και τις συμπληρωματικές εθνικές διοικητικές διατάξεις που έχουν εκδοθεί για την εφαρμογή και τη διαχείριση των μέτρων παρέμβασης·
β)
σύμφωνα με την περιοδικότητα που προβλέπεται από το άρθρο 4 παράγραφος 1 του κανονισμού (ΕΚ) αριθ. 883/2006, τις πληροφορίες τις σχετικές με τη δημόσια αποθεματοποίηση, με βάση τα υποδείγματα του παραρτήματος ΙΙΙ του παρόντος κανονισμού.
Άρθρο 3
Μέτρα παρέμβασης υπό τη μορφή δημόσιας αποθεματοποίησης
Τα μέτρα παρέμβασης υπό τη μορφή δημόσιας αποθεματοποίησης, μπορούν να περιλαμβάνουν τις πράξεις αγοράς, αποθεματοποίησης, μεταφοράς και μεταβίβασης των αποθεμάτων, καθώς και τις πωλήσεις και τους άλλους τρόπους διάθεσης γεωργικών προϊόντων υπό τους όρους που προβλέπονται στην ισχύουσα γεωργική νομοθεσία του οικείου τομέα και στον παρόντα κανονισμό.
Άρθρο 4
Χρηματοδότηση των δαπανών παρέμβασης που πραγματοποιούνται στο πλαίσιο των ενεργειών δημόσιας αποθεματοποίησης
1. Στο πλαίσιο των ενεργειών δημόσιας αποθεματοποίησης που αναφέρονται στο άρθρο 3, το ΕΓΤΕ χρηματοδοτεί δυνάμει της παρέμβασης, και εφόσον οι αντίστοιχες δαπάνες δεν έχουν καθοριστεί στο πλαίσιο της γεωργικής νομοθεσίας του οικείου τομέα, τις ακόλουθες δαπάνες:
α)
τα χρηματοοικονομικά έξοδα για τα κεφάλαια που διέθεσαν τα κράτη μέλη για την αγορά των προϊόντων, σύμφωνα με τους καθοριζόμενους στο παράρτημα IV τρόπους υπολογισμού·
β)
τις δαπάνες για τις υλικές ενέργειες που αποτελούν απόρροια της αγοράς, της πώλησης ή κάθε άλλης διάθεσης των προϊόντων (είσοδος, παραμονή και έξοδος των προϊόντων από τη δημόσια αποθεματοποίηση), που αναφέρονται στο παράρτημα V, με βάση τα ενιαία για την Κοινότητα κατ’ αποκοπή ποσά, υπολογιζόμενα σύμφωνα με τους καθοριζόμενους στο παράρτημα VI τρόπους·
γ)
τις δαπάνες για τις υλικές ενέργειες που δεν συνδέονται κατ’ ανάγκη με την αγορά, την πώληση και κάθε άλλη διάθεση των προϊόντων, με βάση κατ' αποκοπή ποσά ή μη κατ' αποκοπή ποσά σύμφωνα με τις διατάξεις που καθορίζονται από την Επιτροπή στο πλαίσιο της γεωργικής νομοθεσίας όσον αφορά τα εν λόγω προϊόντα και το παράρτημα VII·
δ)
την απαξίωση των αποθεματοποιημένων προϊόντων, σύμφωνα με τους καθοριζόμενους στο παράρτημα VIII τρόπους υπολογισμού·
ε)
τις διαφορές (κέρδη και ζημίες) μεταξύ της λογιστικής αξίας και της τιμής διάθεσης των προϊόντων ή αυτής που προκύπτει από άλλους παράγοντες.
2. Για τα κράτη μέλη που δεν ανήκουν στη ζώνη ευρώ, τηρουμένων των ειδικών κανόνων και γενεσιουργών γεγονότων που προβλέπονται στα παραρτήματα του παρόντος κανονισμού ή από τη γεωργική νομοθεσία, ιδίως το άρθρο 3 παράγραφος 1 και το άρθρο 5 παράγραφος 1 του κανονισμού (ΕΚ) αριθ. 2808/98 της Επιτροπής (13), οι δαπάνες που αναφέρονται στην παράγραφο 1 στοιχεία β) και γ) του παρόντος άρθρου, και οι οποίες υπολογίζονται με βάση τα καθοριζόμενα σε ευρώ ποσά καθώς και οι δαπάνες ή τα έσοδα που πραγματοποιούνται σε εθνικό νόμισμα στο πλαίσιο του παρόντος κανονισμού, μετατρέπονται κατά περίπτωση σε εθνικό νόμισμα ή σε ευρώ με βάση την τελευταία συναλλαγματική ισοτιμία που έχει ορίσει η Ευρωπαϊκή Κεντρική Τράπεζα πριν από τη λογιστική χρήση στη διάρκεια της οποίας εγγράφηκαν στους λογαριασμούς του οργανισμού πληρωμών οι σχετικές ενέργειες. Η εν λόγω συναλλαγματική ισοτιμία εφαρμόζεται επίσης για τις λογιστικές καταχωρήσεις τις σχετικές με τις διάφορες ειδικές περιπτώσεις που αναφέρονται στο άρθρο 7 παράγραφος 1 του παρόντος κανονισμού.
Εντούτοις, για τη λογιστική χρήση 2007, τα κράτη μέλη που αναφέρονται στο άρθρο 2 παράγραφος 2 δεύτερο εδάφιο του κανονισμού (ΕΚ) αριθ. 883/2006 εφαρμόζουν τις αναφερόμενες στο άρθρο 13 του παρόντος κανονισμού συναλλαγματικές ισοτιμίες.
ΚΕΦΑΛΑΙΟ 2
ΛΟΓΙΣΤΙΚΗ ΚΑΤΑΧΩΡΗΣΗ ΤΩΝ ΕΝΕΡΓΕΙΩΝ ΔΗΜΟΣΙΑΣ ΑΠΟΘΕΜΑΤΟΠΟΙΗΣΗΣ
Άρθρο 5
Περιεχόμενο της λογιστικής των δημοσίων αποθεμάτων που τηρείται από τους οργανισμούς πληρωμών
1. Η λογιστική αποθήκης, που προβλέπεται στο άρθρο 2 παράγραφος 3 στοιχείο α), περιλαμβάνει, κατά τρόπο διακριτό, τις ακόλουθες κατηγορίες στοιχείων:
α)
τις διαπιστωθείσες ποσότητες προϊόντων, κατά την είσοδο και κατά την έξοδο των αποθεμάτων, με ή χωρίς φυσική μετακίνηση·
β)
τις ποσότητες που χρησιμοποιήθηκαν βάσει του καθεστώτος δωρεάν διανομής στα πιο άπορα άτομα της Κοινότητας, που προβλέπεται από τον κανονισμό (ΕΟΚ) αριθ. 3730/87 του Συμβουλίου (14) και οι οποίες καταχωρήθηκαν λογιστικά σύμφωνα με τις διατάξεις του άρθρου 5 του κανονισμού (ΕΟΚ) αριθ. 3149/92 της Επιτροπής (15), με διάκριση αυτών που αποτελούν αντικείμενο μεταβίβασης σε άλλο κράτος μέλος·
γ)
τις ποσότητες των δειγματοληψιών, με διάκριση αυτών που πραγματοποίησαν οι αγοραστές,
δ)
τις ποσότητες οι οποίες, μετά από διαπίστωση με οπτική εξέταση στο πλαίσιο της ετήσιας απογραφής ή κατά τον έλεγχο που διενεργείται μετά την ανάληψη στην παρέμβαση, δεν είναι δυνατόν να επανασυσκευασθούν και αποτελούν αντικείμενο απευθείας πωλήσεων,
ε)
τις ελλείπουσες ποσότητες, από αναγνωρίσιμες ή αδιευκρίνιστες αιτίες, συμπεριλαμβανομένων αυτών που αντιστοιχούν στα νόμιμα όρια ανοχής,
στ)
τις ποσότητες που έχουν υποστεί υποβάθμιση·
ζ)
τις πλεονάζουσες ποσότητες·
η)
τις ελλείπουσες ποσότητες που υπερβαίνουν τα όρια ανοχής·
θ)
τις ποσότητες που έχουν εισέλθει στα αποθέματα, οι οποίες όμως αποδεικνύεται ότι δεν πληρούν τους απαιτούμενους όρους και των οποίων, εξαιτίας αυτού, απορρίφθηκε η ανάληψη·
ι)
τις καθαρές ποσότητες που ευρίσκονται στα αποθέματα στο τέλος κάθε μηνός ή κάθε λογιστικής χρήσης και οι οποίες μεταφέρονται στον επόμενο μήνα ή στην επόμενη λογιστική χρήση.
2. Η χρηματοοικονομική λογιστική, που προβλέπεται στο άρθρο 2 παράγραφος 3 στοιχείο α), περιλαμβάνει:
α)
την αξία των ποσοτήτων που αναφέρονται στην παράγραφο 1 στοιχείο α) του παρόντος άρθρου, διαχωρίζοντας την αξία των ποσοτήτων που αγοράσθηκαν και των ποσοτήτων που πωλήθηκαν·
β)
τη λογιστική αξία των ποσοτήτων που χρησιμοποιούνται ή λαμβάνονται υπόψη δυνάμει του καθεστώτος της δωρεάν διανομής που αναφέρεται στην παράγραφο 1 στοιχείο β) του παρόντος άρθρου·
γ)
τα χρηματοοικονομικά έξοδα, που αναφέρονται στο άρθρο 4 παράγραφος 1 στοιχείο α)·
δ)
τις δαπάνες που αφορούν στις υλικές ενέργειες οι οποίες αναφέρονται στο άρθρο 4 παράγραφος 1, στοιχεία β) και γ)·
ε)
τα ποσά που προκύπτουν από τις απαξιώσεις οι οποίες αναφέρονται στο άρθρο 4 παράγραφος 1 στοιχείο δ)·
στ)
τα ποσά που έχουν εισπραχθεί ή επιστραφεί από τους πωλητές, τους αγοραστές και τους αποθεματοποιητές, εκτός από εκείνα που αναφέρονται στο άρθρο 11 παράγραφος 2·
ζ)
το ποσό από τις απευθείας πωλήσεις που διενεργούνται μετά την ετήσια απογραφή ή μετά τους ελέγχους που ακολουθούν την ανάληψη των προϊόντων στα αποθέματα παρέμβασης·
η)
τις ζημίες και τα κέρδη από τα εξερχόμενα προϊόντα, λαμβανομένων υπόψη των απαξιώσεων που αναφέρονται στο στοιχείο ε) του παρόντος κανονισμού·
θ)
τα λοιπά στοιχεία πιστοχρεώσεων, ιδίως αυτά που αντιστοιχούν στις ποσότητες που αφορά η παράγραφος 1 στοιχεία γ) έως ζ) του παρόντος άρθρου·
ι)
τη μέση λογιστική αξία, εκφραζόμενη, κατά περίπτωση, ανά τόνο ή ανά εκατόλιτρο.
Άρθρο 6
Λογιστική καταχώρηση
1. Τα αναφερόμενα στο άρθρο 5 στοιχεία καταχωρούνται για τις ποσότητες, τις αξίες, τα ποσά και τους μέσους όρους που έχουν πράγματι διαπιστωθεί από τους οργανισμούς πληρωμών, ή για τις αξίες και τα ποσά που υπολογίστηκαν βάσει των ορισθέντων από την Επιτροπή κατ’ αποκοπή ποσών.
2. Οι διαπιστώσεις και υπολογισμοί που αναφέρονται στην παράγραφος 1 γίνονται με την επιφύλαξη της εφαρμογής των εξής κανόνων:
α)
τα έξοδα εξόδου από το απόθεμα που αφορούν τις ποσότητες ως προς τις οποίες διαπιστώθηκαν ελλείψεις ή υποβαθμίσεις, σύμφωνα με τους κανόνες που προβλέπονται στα παραρτήματα Χ και ΧΙΙ, εγγράφονται στον λογαριασμό μόνο για τις ποσότητες που έχουν πράγματι πωληθεί και εξέλθει των αποθεμάτων·
β)
οι διαπιστωθείσες ως ελλείπουσες ποσότητες, κατά τη μεταβίβαση μεταξύ κρατών μελών, δεν θεωρούνται ως εισελθούσες στο απόθεμα στο κράτος μέλος προορισμού και δεν δικαιούνται τα κατ’ αποκοπή έξοδα εισόδου·
γ)
στις περιπτώσεις μεταφοράς ή μεταβίβασης, τα έξοδα εισόδου και τα έξοδα εξόδου που καθορίζονται κατ’ αποκοπή προς τους σκοπούς αυτούς εγγράφονται σε λογαριασμό εφόσον, σύμφωνα με την κοινοτική νομοθεσία, τα έξοδα αυτά δεν θεωρούνται ότι αποτελούν αναπόσπαστο μέρος των εξόδων μεταφοράς·
δ)
εκτός εφαρμογής ειδικών διατάξεων της κοινοτικής νομοθεσίας, τα ποσά που προκύπτουν από την πώληση των υποβαθμισμένων προϊόντων καθώς και λοιπά ποσά που ενδεχομένως έχουν εισπραχθεί στο πλαίσιο αυτό, δεν εγγράφονται στα λογιστικά βιβλία του ΕΓΤΕ·
ε)
οι ενδεχομένως διαπιστωθείσες πλεονάζουσες ποσότητες καταχωρούνται λογιστικά με αρνητικό πρόσημο, στην κατάσταση και στις κινήσεις των αποθεμάτων, μεταξύ των ελλειπουσών ποσοτήτων. Οι ποσότητες αυτές λαμβάνονται υπόψη κατά τον προσδιορισμό των ποσοτήτων που υπερβαίνουν το όριο ανοχής·
στ)
τα δείγματα, πλην αυτών που λαμβάνονται από τους αγοραστές, καταχωρούνται λογιστικά σύμφωνα με το παράρτημα ΧΙΙ, σημείο 2 α).
3. Οι διορθώσεις στις οποίες προβαίνει η Επιτροπή, όσον αφορά τα στοιχεία που προβλέπονται στο άρθρο 5, κατά την τρέχουσα λογιστική χρήση, γνωστοποιούνται στην επιτροπή των γεωργικών ταμείων. Μπορούν να κοινοποιούνται στα κράτη μέλη στο πλαίσιο αποφάσεως μηνιαίας πληρωμής, ή άλλως, στο πλαίσιο της απόφασης για τη λογιστική εκκαθάριση. Καταχωρούνται λογιστικά από τους οργανισμούς πληρωμών σύμφωνα με τους προβλεπόμενους από την εν λόγω απόφαση όρους.
Άρθρο 7
Χρόνος λογιστικής καταχώρησης των εξόδων και εσόδων και των πράξεων διακίνησης των προϊόντων
1. Τα διάφορα στοιχεία εξόδων και εσόδων καταχωρούνται λογιστικά την ημερομηνία που διενεργήθηκε η υλική ενέργεια η προκύψασα από το μέτρο παρέμβασης.
Ωστόσο, στις παρακάτω περιπτώσεις εφαρμόζονται οι ακόλουθες ημερομηνίες:
α)
η ημερομηνία κατά την οποία αρχίζει να ισχύει η σύμβαση αποθεματοποίησης που αναφέρεται στο άρθρο 9 παράγραφος 2 του κανονισμού (ΕΚ) αριθ. 1262/2001 της Επιτροπής (16), όσον αφορά τη λευκή ζάχαρη και την ακατέργαστη ζάχαρη, για τις ποσότητες που αναλήφθηκαν βάσει συμβάσεως αποθεματοποίησης που συνήψαν, πριν τη μεταβίβαση των αποθεμάτων, ο προσφέρων και ο οργανισμός πληρωμών·
β)
η ημέρα της είσπραξής τους, για τα ποσά που εισπράχθηκαν ή ανακτήθηκαν, τα οποία αναφέρονται στο άρθρο 5 παράγραφος 2 στοιχεία στ) και ζ)·
γ)
η ημερομηνία πραγματικής πληρωμής των εξόδων που αναφέρονται σε υλικές ενέργειες, όταν τα έξοδα αυτά δεν καλύπτονται από κατ’ αποκοπή ποσά.
2. Οι πράξεις υλικής διακίνησης των προϊόντων και διαχείρισης των αποθεμάτων καταχωρούνται λογιστικά την ημερομηνία που διενεργήθηκε η υλική ενέργεια η προκύψασα από το μέτρο παρέμβασης.
Ωστόσο, στις παρακάτω περιπτώσεις εφαρμόζονται οι ακόλουθες ημερομηνίες:
α)
η ημερομηνία ανάληψης των προϊόντων από τον οργανισμό πληρωμών, σύμφωνα με τον κανονισμό για την κοινή οργάνωση των αγορών του οικείου προϊόντος, για τις ποσότητες που εισέρχονται στη δημόσια αποθεματοποίηση χωρίς μεταβολή του τόπου αποθεματοποίησής τους·
β)
η ημερομηνία διαπίστωσης των γεγονότων, για τις ελλείπουσες ή υποβαθμισμένες ποσότητες και για τις πλεονάζουσες ποσότητες·
γ)
η ημέρα της πραγματικής εξόδου των προϊόντων από το απόθεμα, για τις απευθείας πωλήσεις των προϊόντων τα οποία, μετά από οπτική εξέτασή τους (μακροσκοπικά) στο πλαίσιο της ετήσιας απογραφής ή κατά τον έλεγχο που διενεργείται μετά την ανάληψη στην παρέμβαση, αποδεικνύεται ότι δεν είναι δυνατόν να επανασυσκευασθούν, και τα οποία παραμένουν στο απόθεμα·
δ)
το τέλος της λογιστικής χρήσης, για τις ενδεχόμενες απώλειες που υπερβαίνουν το όριο ανοχής.
Άρθρο 8
Απογραφή
1. Οι οργανισμοί πληρωμών προβαίνουν, κατά τη διάρκεια κάθε λογιστικής χρήσης, σε απογραφή για κάθε προϊόν που έχει αποτελέσει αντικείμενο κοινοτικών παρεμβάσεων.
Προβαίνουν στη σύγκριση των αποτελεσμάτων της εν λόγω απογραφής με τα λογιστικά δεδομένα. Οι ποσοτικές διαφορές που διαπιστώνονται και τα ποσά που προκύπτουν από τις ποιοτικές διαφορές που διαπιστώνονται κατά τις επαληθεύσεις, καταχωρούνται λογιστικά σύμφωνα με το άρθρο 9 παράγραφος 1 στοιχεία β) και γ).
2. Οι ελλείπουσες ποσότητες, οι οποίες προκύπτουν από τις συνήθεις ενέργειες αποθεματοποίησης, υπόκεινται στα όρια ανοχής που παρατίθενται στο παράρτημα ΧΙ και αντιστοιχούν προς τη διαφορά μεταξύ των θεωρητικών αποθεμάτων που απορρέουν από τη λογιστική απογραφή αφενός, και το πραγματικό απόθεμα που καταγράφηκε βάσει της προβλεπόμενης στην παράγραφο 1 απογραφής ή το εναπομένον λογιστικό απόθεμα μετά την εξάντληση του πραγματικού αποθέματος μιας αποθήκης, αφετέρου.
ΚΕΦΑΛΑΙΟ 3
ΛΟΓΙΣΤΙΚΕΣ ΑΠΟΤΙΜΗΣΕΙΣ
Άρθρο 9
Αποτίμηση των ενεργειών δημόσιας αποθεματοποίησης
1. Η αξία των αγορών και των πωλήσεων είναι ίση με το άθροισμα των πληρωμών και των εισπράξεων που διενεργήθηκαν ή θα διενεργηθούν για τις υλικές ενέργειες, εξαιρουμένων των ειδικών διατάξεων που αναφέρονται στο παρόν άρθρο, και με την επιφύλαξη αυτών που προβλέπονται:
α)
στο παράρτημα IX, για τα προϊόντα απόσταξης (μεικτή αλκοόλη),
β)
στο παράρτημα X, για τις ποσότητες που λείπουν,
γ)
στο παράρτημα XΙΙ, για τα υποβαθμισθέντα ή καταστραφέντα προϊόντα,
δ)
στο παράρτημα XIII, για τα προϊόντα που εισήλθαν στο απόθεμα, των οποίων όμως απορρίφθηκε η ανάληψη.
2. Ο προσδιορισμός της αξίας των αγορών γίνεται, για τις ποσότητες προϊόντων που εισέρχονται στο απόθεμα, με βάση την τιμή παρέμβασης, λαμβανομένων υπόψη των προσαυξήσεων, αυξήσεων και μειώσεων τιμών, ποσοστών τοις εκατό και συντελεστών που εφαρμόζονται στις τιμές παρέμβασης κατά την αγορά του προϊόντος, σύμφωνα με τα κριτήρια που ορίζονται στη γεωργική νομοθεσία του οικείου τομέα.
Ωστόσο, στις περιπτώσεις και καταστάσεις που αναφέρονται στο παράρτημα Χ και στο παράρτημα ΧΙΙ, σημεία 2.α) και 2.γ), οι προσαυξήσεις, αυξήσεις και μειώσεις τιμών, τα ποσοστά τοις εκατό και οι συντελεστές δεν λαμβάνονται υπόψη.
3. Τα έξοδα που καταβάλλονται ή εισπράττονται για τις υλικές ενέργειες που αναφέρονται στο άρθρο 4 παράγραφος 1 στοιχείο γ), σύμφωνα με την κοινοτική νομοθεσία, κατά την αγορά των προϊόντων, εγγράφονται σε λογαριασμό ως δαπάνες ή έσοδα σχετικά με τα τεχνικά έξοδα, χωριστά από την τιμή αγοράς.
4. Στους χρηματοοικονομικούς λογαριασμούς που αναφέρονται στο άρθρο 5 παράγραφος 2, οι ποσότητες προϊόντων που παραμένουν στο απόθεμα στο τέλος της λογιστικής χρήσης, και οι οποίες είναι προς μεταφορά στην επόμενη χρήση, αποτιμώνται στη μέση λογιστική αξία τους (τιμή εκ μεταφοράς) που προσδιορίζεται βάσει του μηνιαίου λογαριασμού του τελευταίου μηνός της λογιστικής χρήσης.
5. Οι εισερχόμενες στο απόθεμα ποσότητες που αποδεικνύεται ότι δεν πληρούν τους όρους της αποθεματοποίησης καταχωρούνται λογιστικά ως πώληση κατά την έξοδό τους από το απόθεμα, στην τιμή στην οποία αγοράστηκαν.
Ωστόσο, εάν κατά την υλική έξοδο ενός προϊόντος πληρούνται οι προϋποθέσεις εφαρμογής του παραρτήματος Χ, στοιχείο β), η έξοδος του εμπορεύματος πρέπει να αποτελέσει το αντικείμενο προηγούμενης διαβούλευσης με την Επιτροπή.
6. Όταν ένας λογαριασμός εμφανίζει πιστωτικό υπόλοιπο, αυτό αφαιρείται από τις δαπάνες της τρέχουσας λογιστικής χρήσης.
7. Σε περίπτωση μεταβολής των κατ’ αποκοπή ποσών, των προθεσμιών πληρωμής, των τόκων ή των λοιπών στοιχείων υπολογισμού μετά την πρώτη ημέρα ενός μηνός, τα νέα στοιχεία αρχίζουν να εφαρμόζονται στις υλικές ενέργειες του επομένου μηνός.
ΚΕΦΑΛΑΙΟ 4
ΧΡΗΜΑΤΟΔΟΤΟΥΜΕΝΑ ΠΟΣΑ ΚΑΙ ΔΗΛΩΣΕΙΣ ΔΑΠΑΝΩΝ ΚΑΙ ΕΣΟΔΩΝ
Άρθρο 10
Χρηματοδοτούμενο ποσό
1. Το προς χρηματοδότηση ποσό δυνάμει των μέτρων παρέμβασης που αναφέρονται στο άρθρο 3 προσδιορίζεται με βάση τους λογαριασμούς που έχουν καταρτιστεί και τηρούνται από τους οργανισμούς πληρωμών σύμφωνα με άρθρο 2 παράγραφος 3 στοιχείο α), και στους οποίους εγγράφονται αντίστοιχα, σε χρέωση ή σε πίστωση, τα διάφορα στοιχεία των δαπανών και εσόδων που αναφέρονται στο άρθρο 5, λαμβανομένων κατά περίπτωση υπόψη των ποσών δαπανών που έχουν καθοριστεί στο πλαίσιο της γεωργικής νομοθεσίας του οικείου τομέα.
2. Ο οργανισμός πληρωμών διαβιβάζει, δια της ηλεκτρονικής οδού, στην Επιτροπή, κατά μήνα και κατ’ έτος, τις απαιτούμενες για τη χρηματοδότηση των δαπανών δημόσιας αποθεματοποίησης πληροφορίες και τα δικαιολογητικά των σχετικών με τη δημόσια αποθεματοποίηση δαπανών και εσόδων, υπό τη μορφή πινάκων (Πίνακες e. FAUDIT), τα υποδείγματα των οποίων περιλαμβάνονται στο παράρτημα ΙΙΙ του παρόντος κανονισμού, εντός των προθεσμιών που καθορίζονται στο άρθρο 4 παράγραφος 1 στοιχείο γ), του κανονισμού (ΕΚ) αριθ. 883/2006 και στο άρθρο 7 παράγραφος 2 του κανονισμού (ΕΚ) αριθ. 883/2006.
Άρθρο 11
Δηλώσεις δαπανών και εσόδων
1. Η χρηματοδότηση από το ΕΓΤΕ είναι ίση με τις δαπάνες, οι οποίες υπολογίζονται με βάση τα στοιχεία που κοινοποιήθηκαν από τον οργανισμό πληρωμών, αφαιρουμένων των τυχόν εσόδων που προκύπτουν από τα μέτρα παρέμβασης, οι οποίες έχουν επικυρωθεί από το σύστημα πληροφορικής που έχει εγκαταστήσει η Επιτροπή, και οι οποίες έχουν καταχωρηθεί από τον οργανισμό πληρωμών στη δήλωση δαπανών, που έχει συνταχθεί σύμφωνα με το άρθρο 6 του κανονισμού αριθ. 883/2006.
2. Τα ποσά που ανακτώνται ως επακόλουθο παρατυπιών ή αμέλειας που αναφέρονται στο άρθρο 32 παράγραφος 1 του κανονισμού (ΕΚ) αριθ. 1290/2005 και τα ποσά που έχουν εισπραχθεί ή επιστραφεί από τους πωλητές, τους αγοραστές και τους αποθεματοποιητές που πληρούν τα κριτήρια τα οποία ορίζονται στο άρθρο 12 του κανονισμού (ΕΚ) αριθ. 883/2006 δηλώνονται στον προϋπολογισμό του ΕΓΤΕ υπό τους όρους που προβλέπονται στο άρθρο 4 παράγραφος 2 στοιχείο α), του εν λόγω κανονισμού.
ΚΕΦΑΛΑΙΟ 5
ΑΝΤΑΛΛΑΓΗ ΠΛΗΡΟΦΟΡΙΩΝ ΚΑΙ ΕΓΓΡΑΦΩΝ
Άρθρο 12
Συστήματα πληροφορικής
Οι προβλεπόμενες από τον παρόντα κανονισμό κοινοποιήσεις και ανταλλαγές πληροφοριών, όπως και η κατάρτιση των εγγράφων, τα υποδείγματα των οποίων περιλαμβάνονται στο παράρτημα ΙΙΙ, πραγματοποιούνται μέσω συστημάτων πληροφορικής που επιτρέπουν την ασφαλή ηλεκτρονική ανταλλαγή δεδομένων, υπό τους όρους και σύμφωνα με τις λεπτομέρειες που προσδιορίζονται στο άρθρο 18 του κανονισμού (ΕΚ) αριθ. 883/2006.
ΚΕΦΑΛΑΙΟ 6
ΜΕΤΑΒΑΤΙΚΑ ΜΕΤΡΑ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 13
Μετάβαση
1. Για τα κράτη μέλη που δεν ανήκουν στη ζώνη ευρώ, η αξία των καθαρών ποσοτήτων, οι οποίες μεταφέρθηκαν από τη λογιστική χρήση 2006 στη λογιστική χρήση 2007, αφαιρουμένης της δεύτερης απαξίωσης στο τέλος της χρήσης 2006, μετατρέπεται σε ευρώ βάσει της τελευταίας συναλλαγματικής ισοτιμίας που έχει ορίσει η Ευρωπαϊκή Κεντρική Τράπεζα πριν τη λογιστική χρήση 2007.
2. Όταν ένα κράτος μέλος το οποίο δεν ανήκει στη ζώνη ευρώ συνεχίζει να τηρεί τους λογαριασμούς του σε εθνικό νόμισμα για τη λογιστική χρήση 2007, σύμφωνα με το άρθρο 2 παράγραφος 2 δεύτερο εδάφιο του κανονισμού (ΕΚ) αριθ. 883/2006, οι συναλλαγματικές ισοτιμίες που πρέπει να εφαρμόζονται κατά τη διάρκεια και στο τέλος αυτής της χρήσης είναι οι ακόλουθες:
α)
την τελευταία συναλλαγματική ισοτιμία που έχει ορίσει η Ευρωπαϊκή Κεντρική Τράπεζα πριν από τη λογιστική χρήση 2007 για τη μετατροπή σε εθνικό νόμισμα:
-
των κατ’ αποκοπή ποσών σχετικά με τις δαπάνες οι οποίες αναφέρονται στο άρθρο 4 παράγραφος 1 στοιχεία β) και γ) του παρόντος κανονισμού,
-
της αξίας των ελλειπουσών ποσοτήτων που υπερβαίνουν τα όρια ανοχής, διατήρησης και μεταποίησης, η οποία αναφέρεται στο παράρτημα X, στοιχείο α) του παρόντος κανονισμού,
-
της αξίας των ποσοτήτων προϊόντων που έχουν υποβαθμιστεί ή καταστραφεί σε περίπτωση τυχαίων ζημιογόνων γεγονότων που αναφέρεται στο παράρτημα XII, σημείο 2.α) του παρόντος κανονισμού,
-
της αξίας των δειγμάτων, πλην αυτών που λαμβάνονται από τους αγοραστές που αναφέρονται στο άρθρο 6 παράγραφος 2 στοιχείο στ) του παρόντος κανονισμού,
-
των κατ’ αποκοπή ποσών σχετικά με τις ποσότητες των οποίων η ανάληψη απορρίφθηκε, που αναφέρονται στο παράρτημα XIII, σημεία 1.α) και β) του παρόντος κανονισμού·
β)
την τελευταία συναλλαγματική ισοτιμία που έχει ορίσει η Ευρωπαϊκή Κεντρική Τράπεζα πριν από την πρώτη ημέρα κάθε τριμήνου της λογιστικής χρήσης 2007 αρχίζοντας από την 1η Οκτωβρίου 2006 για τη μετατροπή σε εθνικό νόμισμα:
-
της αξίας των ελλειπουσών ποσοτήτων μετά από κλοπές ή άλλες αναγνωρίσιμες αιτίες που αναφέρεται στο παράρτημα X, στοιχείο α) του παρόντος κανονισμού,
-
της αξίας των ελλειπουσών ποσοτήτων μετά από μετακίνηση ή μεταφορά των προϊόντων που αναφέρεται στο παράρτημα X, στοιχείο γ) του παρόντος κανονισμού,
-
της αξίας των ποσοτήτων προϊόντων που έχουν υποβαθμιστεί ή καταστραφεί στην περίπτωση κακών συνθηκών διατήρησης που αναφέρεται στο παράρτημα XII, σημείο 2.γ) του παρόντος κανονισμού·
γ)
την τελευταία συναλλαγματική ισοτιμία που έχει ορίσει η Ευρωπαϊκή Κεντρική Τράπεζα πριν από τη λογιστική χρήση 2008, για την μετατροπή σε ευρώ της αξίας των καθαρών ποσοτήτων οι οποίες θα μεταφερθούν από τη λογιστική χρήση 2007 στη λογιστική χρήση 2008, αφαιρουμένης της δεύτερης απαξίωσης στο τέλος της χρήσης 2007.
Άρθρο 14
Κατάργηση
Καταργούνται, από 1ης Οκτωβρίου 2006, οι κανονισμοί (ΕΟΚ) αριθ. 411/88, (ΕΟΚ) αριθ. 1643/89, (ΕΟΚ) αριθ. 2734/89, (ΕΟΚ) αριθ. 3492/90, (ΕΟΚ) αριθ. 3597/90, (ΕΟΚ) αριθ. 147/91 και (ΕΚ) αριθ. 2148/96.
Οι παραπομπές στους κανονισμούς που καταργούνται νοούνται ως παραπομπές στον παρόντα κανονισμό και διαβάζονται σύμφωνα με τους πίνακες αντιστοιχίας του παραρτήματος XVI.
Άρθρο 15
Έναρξη ισχύος
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21ης Ιουνίου 2006.

Labels: 12
4
15
6